khistorydata/jeongjo-sjw-relations huggingface dataset:
정조 22년 · 목
兵曹啓言攔入擊鼓人尹而烈嚴棍十五度査問委折則所告內渠以額外禁軍今番武科覆試時赴擧於一所講射得中合爲八十一分半四步而未得入格矣及見榜目則八十一分半一步人參榜故推見諸試册於差備官處則渠之名下騎蒭二中以一中改書監的官準箭官皆所目覩而諸試官及監試官處屢度呼訴則謂以出榜已久終不査實事極冤枉至犯攔入禁門之罪云矣除非四件事則毋敢擊鼓法意至嚴而尹而烈之假稱入番禁旅冒入闕門萬萬驚駭請移送秋曹如律照勘敎曰八十一分半一步者入格而八十一分半四步者見漏則當者之稱冤姑無論科場事體何等至嚴有此前所未有之擧不但有關紀綱當初設或不審旣知其然則監試官詣臺論啓試官可也試官則上疏自引亦可也皆不出此呼訴之擧出於當者四件內外姑舍是當先覈科場之不嚴入門官差備官卿其卽爲開坐一竝嚴棍取招草記眞有是也竝與試官草記嚴勘以此以彼雜亂可知監臺之溺職甚矣該所監試官問名捧傳旨爲先遞差下義禁府推考今日政差代尹而烈名編禁旅雖與雜人攔入有異不可無罪亦旣嚴棍先爲汰去大抵申聞鼓一事每欲一番提飭而未果文獻備考編輯之後特命以鼓代錚昔之協陽廣達門外擊錚者今置架鼓於進善建明門置鼓之法意蓋欲許其登徹之路而近聞年前一文臣之後裹鼓一重臣之後掛鼓云誠如是說豈不駭然卿其嚴飭內司入直堂郞俾勿襲謬此後四件內之切迫不得不許入者入直堂郞取見原情後許入俾遵常憲○兵曹啓言依傳敎差備官金亨遇等七人捉來嚴棍十五度査問委折則準箭官諸景彧以爲騎蒭呼唱時果聞尹而烈二中之聲而爲參皇壇祭享仍卽出來此外無以知得云首差備官金亨遇以爲尹而烈騎蒭呼唱時以二中傳唱故諸試官試册亦以二中懸錄及至擡上各蒭貫革拔箭準名則尹而烈之名只是一矢諸試官與監臺相議試册中果爲改錄云呼唱官池得源以爲輪次呼名之際尹而烈之一中果以二中誤傳云諸人等反覆究詰終始一辭槪因呼唱之誤傳致有試册之改錄試事若能嚴飭豈有此誤唱誤錄以致擧子稱冤之擧乎請該所試官竝罷職誤唱之差備官令攸司照法勘罪允之敎以科體至嚴誤唱之差備官若卽勘治則當者豈有呼冤聽者不當取信考官監試官罷職參考官從重推考
정조 22년 · 강
命承旨李肇源推考武科殿試規矩卽爲釐正頒布
정조 22년 · 목
政院啓言昨日武科殿試規矩中鞭蒭以一次二中落點而誤以一次一中出朝報不審之失臣方惶恐待罪而朝紙中更爲釐正頒布敎以爾則推考規矩則卽爲釐正
정조 22년 · 강
命以明日行西北別付科春季朔試射
정조 22년 · 목
因政院西北別付科春季朔試射過齋後更稟事啓辭敎以殿試前嘗試取明日爲之該房知悉
정조 22년 · 강
諭右相李秉模以明日來會賓對
정조 22년 · 목
敎曰賓對久未爲之如可强明日來會事使備郞傳諭于右相
정조 22년 · 강
命未赴任兔山縣監除朝辭
정조 22년 · 강
右議政李秉模箚陳病狀乞解職名賜批
정조 22년 · 목
批以賓對姑退數日殿試亦且不遠卿須安心愼攝俟間簉朝仍命遣史官傳諭
정조 22년 · 강
命罪人兪希聃仍推李行訥下送海西道與諸囚質覈嚴訊取服歸一首從然後狀聞推該監司李義駿重推金川郡守洪秉德
정조 22년 · 목
刑曹啓言殺獄罪人兪希耼事以言乎實因則但憑手腕之傷痕定作推撲之形證以言乎詞證則適値夜色之將闌旁無他人之參見其傷之被撲自顚其死之因人由已轉成疑晦一場鬪閧當下致命所與鬪者只是希耼與春光而已誰首誰從亦難斷定而其在重人命之道不可遽然爲傳輕之論希耼自初屍親之招歸之元犯且送妻請和爾死償命之說又爲丁寧請加嚴刑期於取服金春光當場助勢若是狼籍亦爲加刑勘斷敎以兪哥之當爲正犯終涉䵝昧金哥之不當爲干犯若無明的則姑依卿等之說且從苦主之招兪哥仍推金哥減律而此獄不可謂之成獄又啓言李行訥採銀掘冢事決折肯綮專在於破棺碎骨虛實而觀此査啓該邑報辭中黃赤白雜土之中有彷彿灰色者初無成石之痕碎碎如草葉而靑白色者必是朽骨之餘存而隨手成粉似難知得又曰拾骨掩跡似無是理而不疑直掘實是不忍云云未免摸索且金趙兩囚之供設店主張諉之行訥壙中作變終不吐實而行訥之招則片片朽棺小小骨節之現出聞於鉛軍輩自官摘奸時數片骨節尹昌祚收拾持去云而昌祚査庭之供初不槪及一律論斷不可以此疏漏之案遽然擬律罪人李行訥下送本道與諸囚一處質覈使之歸一狀聞後稟處啓下行査何等嚴重則墳冢之虛實碎骨之眞僞不爲別白論報者已涉糢糊又況逃走罪囚不得一體監問節節可駭該郡守從重推考雖以道臣言之穿冢露骨罪係極律而初不到底窮覈徑先酌配請推考敎以該道道臣守令問備事依允李行訥依回啓下送該道與應問各人及同情未及捉來者一竝嚴訊取服歸一首從然後使卽狀聞
정조 22년 · 강
御春塘臺行西北別付料及武藝廳試射
정조 22년 · 목
西北別付料軍官柳葉箭五巡入格淸南閑良金錫之貫一中邊十中直赴殿試李光春貫二中邊四中折衝金鏡澹貫一中邊五中各弓矢一部直赴金進淵邊五中上弦弓一張淸北出身金仁弼貫二中邊八中加資閑良鄭壽海邊九中直赴殿試出身金聲玉邊九中半熟馬帖一隻折衝黃大元等二人貫二中邊五中出身桂日恒貫一中邊六中各兒馬帖一隻李倞駕貫二中邊四中弓矢一部閑良金權邊六中嘉善崔慶心貫一中邊四中各上弦弓一張南關閑良劉宗錫邊七中直赴殿試出身張鶴齡貫二中邊四中熟馬帖一隻北關出身朴起文貫一中邊十中加資閑良金象鎰貫一中邊八中直赴殿試林百源貫二中邊六中金德禹邊七中竝直赴會試金光祚等二人貫一中邊五中各弓矢一部崔得宗邊六中上弦弓一張○西北未付料軍官柳葉箭一巡入格南關出身陳順泰邊四中加資淸北閑良金邦郁等二人北關閑良林汝章等二人邊三中竝直赴會試淸北出身張允顥等二人淸南出身金尙沂北關閑良李漢源貫一中邊一中各弓箭一部淸北閑良尹大心等二人淸南出身李仁白等二人北關閑良宋天柱等二人南關閑良金百龍邊二中各上弦弓一張北關閑良李宗燁等三人貫一中淸北閑良金鳳永等二人淸南出身安國良等四人北關閑良金尙信等三人南關直赴金履鉉等三人邊一中各箭竹一百箇○武藝廳春等試射入格兼司僕金壽㴠柳葉箭貫二中邊二中金慶載等二人貫一中邊三中鄭義大等二人貫一中邊二中各熟馬帖一隻金潤喆騎蒭二中兒馬帖一隻○壯勇營看勢將校柳葉箭入格武士嘉善崔聖起貫二中邊一中半熟馬帖一隻知彀官閑良徐有馨貫一中邊二中直赴殿試
정조 22년 · 강
遞承旨徐邁修以李晩秀代之前望也
정조 22년 · 강
命春到記製述明日爲之
정조 22년 · 강
飭醴泉郡燒戶拔例顧助
정조 22년 · 목
慶尙監司李亨元以醴泉民家六十二戶燒燼馳啓敎以該邑民事被燒若是夥然其中小殘獨戶如有公私身役一竝勿徵仍又嚴䬵道臣拔例顧助於被燒各戶畢奠接後形止使卽報來轉報本司後草記事令廟堂知悉
정조 22년 · 강
遞副總管洪義榮睦萬中申應周韓用龜
정조 22년 · 목
義榮萬中俱有實病應周習陣進去用龜未肅拜該府以明日殿座時侍衛不備啓稟敎以竝許遞與未差之代令該曹前望單子入之
정조 22년 · 강
以金箕性李敏輔鄭昌順趙宗鉉安昌君燝爲都總管竝前望也
정조 22년 · 강
文科覆試生畵出榜
정조 22년 · 강
放時囚李德鉉李弘達
정조 22년 · 목
因德鉉囚單敎以監試官等旣罷職與李弘達放
정조 22년 · 목
左諭善尹得孚入見如儀僚屬申大羽原任直閣金祖淳隨入講說見講學廳日記
정조 22년 · 강
整理所進乙卯園幸儀軌命總理大臣以下施賞有差
정조 22년 · 목
敎曰慗理儀軌總理大臣以下竝書啓又敎曰乙卯園幸儀軌印進總理大臣左議政蔡濟恭熟馬一匹賜給校正堂上行左參贊鄭民始兵曹判書李時秀行護軍徐龍輔李晚秀行副護軍尹行恁各內下大豹皮一令平安監司閔鍾顯行大護軍徐有防各內下鹿皮一令賜給郞廳行副護軍李始源副司果金近淳陞敍其中已陞資人上弦弓一張賜給監印閣臣檢校直提學李晚秀內下豹皮一令原任直閣金祖淳內下鹿皮一令賜給抄啓文臣曺錫中仕日最多陞六金近淳申絢洪奭周各內下中鹿皮一令賜給黃基天上弦弓一張賜給其餘計士寫字官書員以下員役工匠等依別單判下分等施賞今番賞典中一人雖兼數事無得疊受
정조 22년 · 강
召見整理儀軌堂上鄭民始李時秀李晩秀監印閣臣金祖淳于便殿
정조 22년 · 목
敎曰儀軌進獻時入來堂上及監印諸臣留待
정조 22년 · 강
義禁府以楊根郡定配罪人黃仁煐放送啓
정조 22년 · 목
該府啓言楊根郡徒一年定配罪人黃仁煐名下放字書下矣仁煐放送之意分付該道道臣
정조 22년 · 강
遞承旨權裕以李晩秀代之前望也
정조 22년 · 강
命在外兵曹郞廳改差在外掌令許遞竝今日政差出
정조 22년 · 강
命正月朔武臣專經講兼行於四月朔講
정조 22년 · 목
因政院專經武臣講單有是命
정조 22년 · 강
前承旨尹致性以行護軍李城輔附奏馳啓
정조 22년 · 목
狀啓以爲臣謹依聖敎隨往驪州牧行護軍李城輔所住處更傳筵敎則以爲臣之今番冒進不但爲一伸延頸之忱切欲呈身露實祈收誤恩抉解欺誣之辜也今乃天眷彌降而賤臣之罪戾益大只自戰慓實無惜躬之所至於必不以身自有之敎臣亦常有不命猶承之意況此縷縷恩諭逈出尋常臣若無感激洪私之心則是無人理也無臣分也將何以抗顏自立於人類乎又況宣册大禮欲伸舞蹈之誠者自是臣子之恒情而聖敎乃及於此此豈爲辭以疾之時乎臣之區區情病如有一分可强之勢則固當恙蹶奔趨仰答我聖上不世之殊遇而顧以難醫之症氣息奄奄有不敢預爲料量者淸問之下不知所以仰對云矣
정조 22년 · 강
命義士車禮亮後孫心光令御將特付勸武軍官自該道給糧馬上送招見身手以聞
정조 22년 · 목
兵曹啓言義士車禮亮後孫令吏兵曹搜訪其中可用者一人草記事奉承傳關問該道矣節接前平安監司朴宗甲回移則車禮亮玄孫閑良心光卽今番特除僉知雲輔之子年爲三十五歲今方業武云矣敎以令御將特付勸武軍官分付該道給糧馬上送待其上來後招見身手草記
정조 22년 · 강
命慶尙監司李亨元越俸一等醴泉郡前都事金永弼母金氏今日政封爵下批
정조 22년 · 목
該監司狀啓以爲醴泉郡前都事金永弼母金氏年九十一歲昨冬自本郡追後抄報而歲首修啓時未及遍察仍致見漏不可以過限而仍置封爵一款令該曹考例稟處敎以大抵老老之政何時不然而年來益念挈矩之義事係尊高年尤有十分致意則應抄見漏尙可諉之邑倅之不察爲道伯者掩置追報之邑牒有此晩時登聞況所漏者非村里庶民之老母乎道伯事殊未妥當爲先越俸一等前都事金永弼母金氏今日政應授封爵下批仍令政院具有旨三懸鈴下送
정조 22년 · 목
以李益運爲吏曹參判洪秀晩爲修撰朴吉源爲副修撰尹弘烈爲知敦寧朴宗甲爲知義禁姜游爲知事金近淳爲掌令陞敍也
정조 22년 · 강
都承旨李晩秀因黃海監司李義駿疏語上疏乞遞賜例批
정조 22년 · 목
疏略曰乃者黃海監司李義駿之疏卽無論事實之眞爽彼此之得失因一至猥瑣之事使內閣二字登諸外藩章牘居然爲海西一路痼瘼之首此已臣等之罪萬萬矣惟彼道臣之所持者公事也所陳者民弊也極論便否夫誰曰不可況其所云尊朝廷於日月之上者卽臣等之所嘗藉手而自效者則惟將樂聞之不暇而昨下聖批光明諄複察其爭端革其穀名俾臣等永得免於受人侮辱之地大聖人曲成萬物之德臣等誠不勝仰而感激俯而欣抉第臣聞之搢紳之間所重者禮讓言議之際所惜者大體禮讓襄而大體損則風俗日渝世路日狹道臣所論假使有直箇利害大關民邑天下事非一家事平說道理何患無辭而今其疏論滿紙噴薄極意凌轢侵嘲之不足幾於叱罵其中數三句語直令人掩耳道臣以貳卿峻秩鬢毛已白紛如也而乃爲閑氣所使務欲詆人而不覺先失其口爭時急不知出此田蚡之所愧服而道臣爲之惜乎駟不及舌也雖然人必自侮而後人侮之茍令臣乎誠素著處事咸宜則此言奚爲而至哉名以閣臣得此題目辱聖簡累華貫無面可顯惶赧欲死刊汰臣姓名於內閣之列
정조 22년 · 강
持平鄭繼忠疏陳時弊民瘼賜批
정조 22년 · 목
疏略曰殿下之懋德也典學也允叶於二帝三王之心法當令之朝象也民俗也可期於二帝三王之治化而治不從欲化未成效朝象則判渙而無望寅協之美民俗則渝薄而未見淳厚之風懲討不嚴而義理湮晦紀綱不振而名分紊亂私逕多歧而公道不行奢靡成風而財用未敷凡此數者皆足以召災致沴之端也蓋人主一心實萬化之源建中建極作福作威而存養省察至誠無息則事無不成物無不化矣況我元子宮尙在沖齡未及就外則誘掖之道觀感之機只在我殿下一身上養正作聖之功惟在於是貽謨燕翼之術亦本於此矣惟聖明懋哉我殿下御極以來每以守令擇差之意屢勤飭敎而或有疲軟不勝任者或有貧饕專事肥已者所謂善治者亦不過要譽釣名之流也且歉年災邑之仍任滿瓜守宰者實出於爲民除弊之德音其仍任之宰果有爲民之心則猶之可也如或不然其害反有甚焉先正臣宋時烈有曰送舊迎新弊之小者污吏仍任弊之大者此眞格言也噫近來贓法不嚴故污吏無所畏憚而任其貧婪猾吏亦皆效尤而恣其盜竊民生之膏血殆盡於此下吏之逋欠亦由於此或有一二論劾而使其道臣査核果有所犯則薄勘竄罷而旋施宥敍亦或有草草行査便歸白脫雖以按道之臣言之騐守令之賢否明其考績乃其職耳而例以上題因循列錄居中者多不過三四置下者但止於一二亦或有時全無居下者如是而可謂嚴明殿最乎伏願繼自今嚴飭選部極精掄揀廟薦與武弁邊地外勿拘文蔭武之當窠常格與其地閥之高下履歷之淺深別擇其廉潔慈良之可合字牧者輪差守令又以威惠剛明之素有名望而可以彈壓一道者畀以監司之職另飭其殿最之規俾勿如前目循且別遣繡衣詳探守令之治否或有違於道臣之等題當該道臣論以循私誣上之律而嚴勘至於犯贓之守令亟施烹阿之典斷不饒貸其次不善治而多民怨者勿限年禁錮而永不敍用最善治而有聲績者陞秩移職拔例褒賞俾無混雜之弊則賞罰明而勸懲行昨年兩南穡事之失稔已無可言而臣所居湖南一道未嘗以災邑民勢難支之實有所詳細登聞者臣實訝惑大凡凶年則必設賑抄飢與排穀等節自冬經紀開春擧行今也夏月己屇賑政垂畢臣未知應賑之災邑果能依例設公賑耶外此而雖私賑之邑亦能逐朔繼賑以活將死之飢民乎惟彼待哺之民竟失所望則道臣邑宰烏得免其責乎伏望別般詳探特加警飭且伏念設賑之時富民勸分雖非法典自前例行之規也甲寅新頒朝令禁勸分之規臣愚死罪固不敢仰揣聖心之所在而富饒之民以其用餘之財率皆儲蓄多般科利而私自分惠者絕無其人自年前令甲以後富民尤以爲大幸益無顧助貧窮之意甚至稱貸路絕此後議賑之時勸分禁令特爲還收更許依前擧行使賑財得免苟艱之患而抄富之時各其守宰面諭以事勢之不獲已請其用餘隨其多少從願取用則所謂勒奪非可論設或有勒奪之意惟彼富民萬無容易見奪之理且自朝家若有嚴飭之擧則雖貧官污吏似不敢任意勒奪是亦裒多益寡之一道而不可廢者也噫民生之困不一其弊而麰還爲劇舊穀旣沒新穀尙遠之時民之所賴以作農者惟麰是已當其督捧也發遣官差搜及族隣或取農牛或奪食鼎騷擾極矣奚暇農作今若以租代麰則於國無所失於民爲大惠此豈非公私從便乎南原一境獨無麰還故民勤農作此法何不博施三南諸邑耶議者或以種麰爲難而庫中之穀積多氣蒸太半腐傷無以爲種此豈非有名無實乎伏望下詢廟堂永祛麰還以除一分之弊宜矣且矯弊之莫難者田政也軍政也田政則守令不能親審一任書員之踏驗操縱贏縮都在其手欲防此弊莫若使各里之民隨其陳起災實各自成册納于官家則雖有奸民之以實爲災以起爲陳者此所謂寧失於民而亦有防奸之道執其都總又使書員覆審而考其相違處躬審摘奸擧其尤甚者而治之則宜不敢顯欺伏望以此意令廟堂行會各道申飭列邑宜矣且白地徵稅民弊之大者雖以全州府言之其弊尤甚苟究其故吏自弄奸官不致察而然矣向因査頉之飭敎蹔免數年之若曾未幾何旋卽如初伏望另飭道臣使各邑守宰躬自摘奸各別詳査隨陳隨頉俾免白徵之弊宜矣結總漸至耗縮則各道川反浦落永災之外或新起之執卜或掘沙之勸耕皆補縮之道今當農作之時嚴飭諸道隨得隨補宜矣以言乎軍政則變通無策臣愚竊以爲逃故充丁勿委於面任之手只責該里之代定若或瞞報其不合者有所呼訴罪里任而以渠代充則必無橫侵欺罔之端若該里無可合者次次及於附近隣里搜得充丁則自無民間騷擾之弊今也南北無警昇乎日久陰雨之備不可不念也伏願別擇曉達兵書熱諳鞱略之人授以邊閫之任又令各道守臣另飭列邑鍊其軍卒改修其兵器以爲不虞之備文蔭之爲守宰者皆兼兵馬之任則豈可全然不知兵書之爲何樣物乎亦使時時披覽以知行伍之法宜矣列邑每歲春秋必習私操若其大操則待年豐或三四年一度或五六年一度隨其能否申明賞罰則庶幾有軍卒之服習矣至若列邑之改修兵器一欸費入不些臣愚以爲外方奴婢貢中如干劃給以爲修繕之地以其修繕之多寡精麤遲速擧論於殿最中監司及兵使躬審摘奸其修改之最善者啓聞而或遷或資其最不善者或罷或流如此數年則庶幾有器械之堅利矣假令器旣堅利若無險阻之預守何以應敵若無糧餉之豫蓄何以應變乎臣不敢知廟堂之上有何良策而可以作不時之需也且京各營之軍兵猶有料布之例給亦有試藝之別賞可以慰藉其心至如各道各邑之水陵雜色軍兵則軍裝服色擧皆自辦焑戶雜役一竝混徵與凡民無別如是而能得人和乎此輩恒談咸以爲哀我軍民亦獨何罪其在常時如是椎剝脫有危急肯赴湯火乎伏願特思更張之道深軫懷保之策少寬軍政而焑戶雜役或爲之除減軍裝服色亦爲之惜給而使民安堵田里勠力本業且或有搜盡閑丁猶未充額之邑請依先正臣李珥所論命其守令休生息隨得隨補則是乃權宜通變之一道也臣旣以弊之大者條陳而以臣所居務安之戶弊尾附焉蓋該邑戶總爲六千七百而其中官貧爲八百虛戶亦夥然所謂官貧者素是貧殘無依着之戶而自官除其雜役故謂之官貧所謂虛戶者由來流亡無形影之戶而自下充其戶數故謂之虛戶惟此官貧虛戶播錄於各里各邑中官貧雖曰除雜役而猶多混徵之弊虛戶雖無形影而或責實戶之役蓋其虛戶本無其人故徵役於該里中而實是白地徵捧也雖或一室分戶不足以塡充虛戶之數故其流之弊如此臣竊伏聞先朝乙丙間困饑饉癘疫各邑民戶多縮故特使之査啓減頉虛戶至於本縣其時該吏以帳籍畢寫變通猝難之意告于官家以元無虛尸樣報于監司未得蒙頉信斯言也先朝如天罔極之惠澤獨漏本縣豈不萬萬冤枉乎伏願下飭本道道臣各別詳査以爲變通之地批以首陳兩條當體念而其餘諸條中近來贓法不嚴懲貧無聞云云爾言誠切至當思振勵之方至於勸分事特禁其勒分而已鄕俗樸厚隣誼敦睦稱饒者貸於乏者不饑者繼其貧者卽新頒綸音中有無相資之約條則例也此惟在聞風出義之如何矣牟還之永作租還事爾言固是矣民瘼雖如彼而能無罣礙處乎令廟堂草記稟處災結之令面里各自首實事軍政之自該里各令代定事民檢民田民間之願而由來亦或有右此說者自望自代故重臣行之於關西而其後靑山白雲之名至登奏牘亦令廟堂與曾經道伯人講究回啓外此民弊戎務條件一體草記稟處務安戶弊事分付道臣査問啓聞
정조 22년 · 강
御熙政堂行文武臣專經講文臣殿講考官李秉模金載瓉李敬一參考官任希存尹光普朴宗來金啓洛武臣殿講考官金華鎭李時秀徐有大參考官朴基正尹長烈李溏趙▣
정조 22년 · 목
具翼善冠袞龍袍陞座試官率應講文武臣入庭行禮訖命武臣殿講命官戶曹判書金華鎭爲之以次進講正月朔文臣講居首典籍禹錫龜兒馬帖一隻賜給四月朔文臣講禮曹正郞南達孫副正字李泳夏略正月朔武臣講都總經歷洪達三略居首四月朔武臣講南道參軍尹敏東略居首仍敎以專經文武臣殿講居不人各於本司入直待其能誦後草記
정조 22년 · 목
敎曰去朔次對之曠行雖緣事勢卽丙申以後初有者今朔六對皆欲爲之大臣旣入來後日次次對進定於今日○予曰海西償債條爲幾許右議政李秉模曰元數爲四萬兩云矣予曰蕩債者幾許云耶秉模曰聞是二萬餘兩而所謂償債穀則反不無祛弊生弊之端此則道臣自當從便矯捄屬之勿分而亦不必待朝家知委矣予曰加分穀與償債穀有異乎秉模曰以加分穀而有添入於償債云矣予曰加分穀則以支放不足之故前道伯李泰永之所請得而今則剩餘旣多此等雜名色付之勿分條然後弊源可杜而此外諸穀無論某樣一一半留半分爲便好矣秉模曰若非停退則雖盡行半分之法支放可不至不足而近年則停退頻數雖以兩南言之昨年賑穀爲十萬石停退者亦近數十萬石已失却三十萬石今若一一半分則必漸就減縮此最難處而至若巡營穀亦用半分之法則巡營所用亦將蕩然事事皆有掣礙之端而海伯則殆同見牛未見羊故以道內還弊爲尤甚云而近來則到處皆然矣予曰孫復曾復聞爲海西之痼弊而原疏中無此語矣至於加分之弊決不可不釐革者而諸道盡分若欲盡屬半分則反近於膠瑟此則可以從長通變而大抵盡分之法專爲耗條之取用故古則盡分取耗之弊專由於營邑之染指而朝家則未嘗與知均役給代之時初不欲着手於耗條而壬辰之鑄字價米甲午之婢貢給代猶是近來所有之事今則便至於推上朝廷許多經費皆從這裏辦出此已異於古矣予曰古則曰徹曰貢不過爲什一九一之法皆有依據我朝則自來田賦之制猶不及於什一而近則各樣橫斂百弊俱生所謂結役之弊殆爲什之五六此宜矯革而至於簽丁之弊壬辰以前所無之軍額如各營門新設之軍丁不知爲幾十萬名如是而宂費安得不日增乎大抵近來宂費甚多而不能充其代前宂未減而後宂漸加此爲今日之痼弊而度支之長多不識格例今戶判則自是老成練熟之人而前戶判則雖欲善爲自多生疏蓋因格例之未諳而如吏判亦可謂闊於事務矣大抵古今異宜居今之世必也練習於今事然後可以斟酌乎古禮雖有三代以前良法美制其不當於今者必多矣故雖以夫子之聖而亦嘗入廟問事聖人時措之宜可見其因今之俗行古之制則爲今人而不識今禮者其何以及於古禮不解今式者其何以練於古式乎自翰注出身之初若知需用於他日則必思練熟於式例而近來人則凡干式例初不留意以至筵體政格一切擺脫所謂政事也文學也財賦也一皆茫昧則他日朝廷事其何以練達乎予曰今番海伯疏中內閣事或以內外輕重有外議云而提學以下今方引義使之一伸無妨耶秉模曰外內輕重姑舍勿論其在同朝相敬之風平說事理往復論難無所不可而乃以不足深責等語登諸章奏者事面甚如何蓋其言則雖是而其所侵斥則大是失體矣
정조 22년 · 강
召見輪對官于熙政堂
정조 22년 · 목
因輪對官來待取稟敎以殿講同爲入侍
정조 22년 · 강
命植木諸邑中南陽府使李景溟他邑守令相換
정조 22년 · 강
命右諭善李城輔家追榮令該曹擧行
정조 22년 · 목
右議政李秉謨啓言向於兩儒臣家追榮時右諭善李城輔以身未造朝坐受恩榮尤爲不敢安之端故不得竝擧今始仰達請令該曹一體擧行從之
정조 22년 · 강
命持平鄭繼忠疏中牟還代祖事隨各邑所請參量除弊
정조 22년 · 목
右議政李秉謨啓言持平鄭繼忠疏中以租還代牟事所論誠有意見第念牟麥之於國中所種比諸秋穀都數甚少且田家劇農時所食故稍饒者外其能留作種子者又甚尠每當秋耕多靠還牟恐不可遽然盡罷且諸道各邑作租之請間多有之隨其所請參量除弊實合事宜永爲定式一疑今姑置之其他諸條姑未及與諸宰爛商請從後稟處從之
정조 22년 · 강
遞承旨李晩秀以洪明造代之前望也
정조 22년 · 목
晩秀不爲仕進也
정조 22년 · 강
命入侍玉堂嚴耆禁推
정조 22년 · 강
遞掌令金近淳命抄啓文臣課講設行尋命以明日退行
정조 22년 · 목
敎曰抄啓文臣之休息莫若近日課講今日爲之應講文臣中時帶臺職人許遞處所則殿講處所同爲之○講試官鄭大容在外李晩秀有頉內閣以試官不備取稟命以明日退行
정조 22년 · 강
命漢學文臣殿講及日次儒生殿講以來十六日爲之
정조 22년 · 목
因政院取稟敎以爲之處所臨時更稟
정조 22년 · 강
命▣坡知僉使權煥充軍草記還給
정조 22년 · 목
義禁府啓言▣坡知僉使權煥卽其地準期充軍事承傳啓下矣權煥下去丹城地云依例發遣府書吏執捉押送配所敎以聞非假托草記還給
정조 22년 · 강
命武臣殿講時參軍居不人罰直之代嚴飭巡山
정조 22년 · 목
禁衛營啓言今日武臣殿講時居不本營參軍趙亨錫哨官曹漢星能誦間入直本營敎以其中參軍奚暇讀書乎罰直之代嚴飭各別巡山○訓鍊都監啓言今日武臣殿講時居不本局哨官蔡翼永能誦間使之入直於西營加設參軍李勉植入直北營敎以參軍依禁衛營草記批旨施行
정조 22년 · 강
遞左尹白師謹以沈晉賢爲左尹申耆爲右尹姜彝正爲承旨竝前望也
정조 22년 · 목
左諭善尹得孚入見如儀僚屬鄭日煥原任直閣南公轍隨入講說見講學廳日記
정조 22년 · 강
御便殿行抄啓文臣親試及課講親試試官徐浩修南公轍李始源課講試官徐浩修李始源
정조 22년 · 목
試官率諸文臣入庭行禮訖以擬本朝湖南道臣請修劉仁軌所築帶方城以重關防爲箋題懸題訖以次呼名講史記英選第一編副司果金履載純通居首
정조 22년 · 강
命抄啓文臣中金處巖吳泰曾嚴耆金履永自今年只親試應試以新及第金啓溫加啓下進參於今日親試
정조 22년 · 목
敎以抄啓文臣中副司果金處巖鎭安縣監吳泰曾副校理嚴耆高靈縣令金履永年限已過而皆是特付自今年只於親試應試續當加選而才華稔知新及第金啓溫卽爲加啓下令該曹口傳付軍職今日親試使之進參
정조 22년 · 강
命抄啓文臣嚴耆禁推分揀使之應試
정조 22년 · 목
敎以今日親試時抄啓文臣中以館職禁推人分揀使之應試
정조 22년 · 강
推承旨李勉兢持平趙萬元許遞傳旨中改付標
정조 22년 · 목
敎以昨日傳敎中時帶臺職之抄啓文臣旣有許遞之命而其中持平趙萬元不爲同捧傳旨當該承旨推考原傳旨改付標
정조 22년 · 강
命前假注書李弘謙仍察廳任
정조 22년 · 강
重推承旨李肇源命專經武臣殿講居首人都總經歷洪達三令該曹待準職窠卽擬
정조 22년 · 목
承旨李肇源啓言專經武臣殿講連三次居首人都總經歷洪達三雖已資窮未經準職而加資傳旨之徑先捧入臣不勝惶恐旣未經準職則加資有違格例何以爲之敎曰然則先除準職爾則初不提稟徑捧加資傳旨爲先從重推考○敎曰專經武臣殿講連三次居首都總經歷洪達三旣命先除準職令該曹待窠卽擬
정조 22년 · 강
罷承旨李勉兢職推文臣殿講諸試官同栍兩文臣依丙辰例更試於賓廳
정조 22년 · 목
政院啓言今四月朔專經文臣殿講禮曹正郞南達孫權知承文院副正字李泳夏俱爲二通四略一粗栍劃旣同則當爲比較而臣勉兢以執册承旨矇未覺察不卽提稟遽然出榜不勝惶恐待罪而丙辰秋講因下敎有諸試官入來賓廳更爲比較出榜之例今番則何以爲之敎以爾則罷職命官外諸試官從重推考依年前例更令試取於賓廳
정조 22년 · 강
以蔡弘遠李尙度爲承旨前望也
정조 22년 · 강
命四月朔專經文臣殿講居首人承文院副正字李泳夏兒馬帖賜給
정조 22년 · 목
殿講同栍兩文臣更爲試取於賓廳敎曰四月朔專經文臣殿講居首承文院副正字李泳夏兒馬帖一隻賜給
정조 22년 · 강
遞承旨洪明浩蔡弘遠李尙度以李鼎揆李益運魚用謙代之幷前望也
정조 22년 · 목
政院啓言明日展拜承旨當爲備員而承旨蔡弘遠李尙度牌不進何以爲之敎以與都承旨許遞前望單子入之待下批待開門牌招先隨駕後謝恩
정조 22년 · 강
右議政李秉模以殿講試官事上箚自引賜批
정조 22년 · 목
箚略曰昨日專經文臣四月朔殿講之不爲比較徑先出榜臣罪又著矣臣昏謬疏闇觸事憒憒一經命官輒一做錯似此易知之事亦且昧然徒以職在大官竝與問備薄罰而亦未家勘俯仰愧慄不省攸措臣於昨筵伏奉聖敎以今人之尠解格例爲憂訓戒之旨小大咸聆夫格例者小言之則格例也推以大之則防範也典章也關和也自微而顯自細而巨其不可造次而或忽也明矣臣朝承明命晩復乃爾自顧自訟是直下愚之不移伏乞亟降威罰批以昨日試所事專由該房之做錯試官問備亦不過前例之循用在卿豈可過引安心視事仍命遣史官傳諭
정조 22년 · 강
考下抄啓文臣親試試券
정조 22년 · 목
副司正金啓溫三中居首
정조 22년 · 목
具翼善冠袞龍袍乘輿出永淸門明政門弘化門入逌瞻門至宮門外降輿詣版位行禮陞詣宮內奉審訖入齋室
정조 22년 · 강
命兵曹判書李時秀重推禁軍別將柳孝源記過
정조 22년 · 목
日傘事知不爲待令也
정조 22년 · 강
命內閣提學鄭民始沈煥之牌招隨駕
정조 22년 · 목
敎曰三度加由旣示不可輕遞之意今日展拜時閣班隨駕只是檢校待敎一人事體亦甚苟簡內閣提學鄭民始沈煥之卽爲牌招使之備員隨駕
정조 22년 · 목
出齋室門外乘輿出逌瞻門入弘化門明政門由永淸門還內
정조 22년 · 강
重推檢校待敎李存秀汰注書洪奭周
정조 22년 · 목
政院啓言內閣提學牌招傳敎中旣無令內閣牌招之命則宜自政院出牌而注書誤傳至令內閣出牌事甚駭然當該注書所當重勘何以爲之乎敎以當該注書所當重勘而注書雖生疏錯傳筵敎本閣牙牌事體至爲嚴重者蓋於牌面有花押也以是凡有召命閣臣必親自敬書賚奉之吏騎厩馬而往傳則其爲尊嚴倍甚於湖堂之金牌而只憑注書之口傳自閣外不稟輕先書送者豈非前所未聞之事乎當該閣臣李存秀爲先從重推考注書洪奭周汰去更以政院命牌書出牌去來知入
정조 22년 · 목
兵曹啓言今日展拜時都總府守宮堂上不爲待令事極可駭請當該堂上亟施罷職之典允之
정조 22년 · 강
遞內閣提學鄭民始沈煥之
정조 22년 · 목
民始四違召陳疏引義批以容之自容之藩臣異言官欲存內外輕重之別而加由於三度四牌則更出豈忽於禮使之方而有是哉一味相持反違曲念之義所辭內閣提學之任今姑許解○煥之四違召敎以禮使之道不可一遞一靳亦爲姑解
정조 22년 · 강
知敦寧尹弘烈疏陳無敦寧乞遞批令該曹稟處
정조 22년 · 강
遞判尹朴宗甲罷左尹沈晉賢右尹申耆職以李敬懋徐有大李漢豊代之竝前望也
정조 22년 · 목
敎以在外判尹許遞近日赴坐而不有筵飭不知民弊不能緝奸之堂上竝罷職前望單子入之待下批牌招
정조 22년 · 강
前大司諫金翰東從縣道疏陳民瘼時弊賜批
정조 22년 · 목
疏略曰我殿下臨御以來一日萬幾勤勤懇懇無一非恤民之政而奈之何功化所及反謬所圖山野之民或不免剝膚之災與之扶携而去其去也只是醫得眼前瘡耳臣以耳目之所逮百戶之村一過之則十存四五再過之則十存二三三過之則已墟矣問之隣曰彼爲避役而去彼爲避䨀而去彼爲避籍而去民情大可見也且臣歷見西南二邑每於納布捧糴之際簿牒紛紜而或稱某役窮無以納布請徵其族親或稱某戶貧不能納糴請徵其隣里隣族之徵在所當禁而布糴之捧亦不可廢則直使之從便備納其爲隣族之弊佯若不知一邑如此則他邑可知由是而民無樂生安業之意率多轉徒流離之若徐究其本則專由於軍制之紊亂糴政之煩重籍法之不嚴欲救此弊先從軍制糴政而變通之然後籍法始可論也我朝軍制名色多端代易無常簽丁之際自多擾民之端各邑吏胥額數無定末技游食居住不常軍役之民不過爲十之二三今若査正軍額宂雜者汰之窮殘者除之其不足之數列邑之閑遊吏屬額外軍校搜括移定則民無疊役之怨軍無闕伍之弊此政爲軍政之急先務也至於糶糴之政所以利民非所以病民者而自有那移之弊列邑之穀簿不均穀多之邑統討結分則一家所受多至近百斛少不下十餘斛貧窮之民罄盡一年耕作不足以了糴則鞭撻隨之所以利民者適足以病民也今若量穀討戶穀多之邑分與民多之邑使無不均之患耗穀則無論元會別會逐年定式作錢不使升斗留置則還分自有定數受食亦無過濫民力可以少紓矣夫然後申嚴籍法計家立統十家爲里五家爲統俾無一夫之遺漏統里之中或有有故而去則極之於所往使不得隱匿至於商賈閑遊之輩幷爲入籍凡諸流離之徒或有無籍之民禁不得往來則八路之中可無無籍之人而軍額自可充數還穀自可均分豈非兩得乎顧今斁倫敗俗害正而亂眞者近所謂邪說是已我殿下敎導以革之威罰以懲之火其書人其人彼若有一分未泯之天尙或知懼偕之大道而抑何心腹溺而忘返刑戮是甘而充塞仁義背正死黨之習浮於遊俠斁彝亂常之害甚於洪水其爲世道之憂不可但以愚迷而忽之也向來姜彝天等事自有邪說以來最是謊怪而未及窮覈旋卽放流數三人之外一不査治刑政之失未有大於此惟彼淫邪之徒曷從以知畏哉臣請島配罪人姜彝天金履白金鑢等一竝拿來設鞫嚴覈依律處斷及其黨與亦爲嚴繩使邪說者不得肆行焉夫陞品通擬無論內外最宜難愼而頃於會寧倅之差送也以凶逆切姻之類北寺關通之人一望竝擬抑何意也雖因曠蕩之特恩間或甄敍而政目一出物論大駭此隄防之日壞也近年歲弊之行忠良子孫間有膺使命者往拜北庭歸參壇享得無內省自疚而不免爲忝厥之歸乎臣謂會寧府使差出時赴政銓官施以譴罷之典忠良子孫勿差北使一以爲嚴隄防一以爲敦風敎則亦未必無補於勵世警俗之政也批以凡言今之民弊者孰不以爾所謂三者爲說而軍制慗糴政精則籍法之正特次第件然軍制自有金石之典爲道臣守令者苟能奉法唉彼小民豈或相率之他使十室之里一過存四五再過存二三三過爲墟乎尤又有切可矜者爾疏何不竝擧生且壯之類尙可之他而寄活黃白之徵身役有足干和近於畿甸十邑先施釐洗之勤慢未知諸路果聞風而動念乎第令廟堂諗其擧行之如何爲可糴政卽近日周諮訏謨中指必先搜而半留姑無論合錄尙未能年前臨軒之問未免爲紙上之無當空言然而驟決莫若爛商行且矯拂窹寐念念邪學事職由正學之不明太陽中天自可不逢不若每曰欲闢異端先懋聖功云者雖出於治本之若心而萬有一因此而禁弛鳥在乎禮樂刑政互爲輔治之具命京外有司之臣莫或任他姜彝天等事不足以邪說言刮目之效不待更覈而當知之會寧府使差出時銓官譴罷事不允北使事古人之出處必有斟量者矣
정조 22년 · 강
命金吾時囚開坐間保放
정조 22년 · 목
政院啓言時囚趙觀鎭當爲捧供而判義禁趙宗鉉身病知義禁權犲未肅拜朴宗甲以前任平安監司未及遞來只有同義禁李漢豐不得備員開坐云請竝牌招敎以判堂調理間給由時囚開坐間保放
정조 22년 · 강
命文義故進士姜應明贈職
정조 22년 · 목
禮曹啓言因文義幼學河擢爲故進士姜應明孝行上言本曹覆啓判付內忠臣之門有此孝子令道臣更考伊人之實行旁採一鄕之公議論理狀聞後稟處事判下而觀此忠淸監司韓用和査實狀啓則姜應明父病裂指母腫吮汁俱得差效其誠孝之卓異果如上言辭意其在樹風聲勵世道之方宜有褒揚之擧施以贈職之典恐合事宜從之
정조 22년 · 강
命關東都試居首入直赴殿試
정조 22년 · 목
兵曹啓言觀此江原監司金履翼啓本則江陵鐵原原州三鎭春等都試時勸武軍官安處儉爲三鎭居首似當依法典直赴殿試請上裁從之
정조 22년 · 강
命御定大學朱書校正湖南諸生會同于光州使之應試條對
정조 22년 · 목
敎曰御定大學朱書謄本之校正體貌自別校正諸生之試以功令之體問以經書疑義欲爲分等施賞以酬校正之勞而前此校正諸生中或有遺漏者令道臣更就道內名稱素著之人一體付之考校之列同爲應試條對而光州爲道內之中道里均適該倅亦嫺於文字之事所以會同於該邑者功令之分日試取經義之使之條對一依筵敎擧行若有年老不能來待者又或不嫺於功令而嫺於經義不嫺於經義而嫺於功令者亦皆從願只於嫺習處應對事分付
정조 22년 · 목
左諭善尹得孚入見如儀僚屬鄭日煥原任直提學李晩秀隨入講說見講學廳日記
정조 22년 · 강
命漢學文臣殿講退行秋間其前嚴飭肄習
정조 22년 · 목
政院以來十六日儒生殿講及漢學文臣殿講處所取稟敎以便殿爲之漢學講若未肄習近於戲劇退行於秋間其前各別嚴飭肄習事令政院知悉
정조 22년 · 강
園所階役時監董該留守以下命以別單狀聞萬年堤役差員以下別單亦爲修正啓聞
정조 22년 · 목
水原留守徐有隣以園所丁字閣階砌石修改之役今月十三日卯時始役酉時畢役馳啓敎以階役之意謂將費五六日之工力日吉辰良不日告成有若神助於人功者萬萬奇幸日出而始日入而畢雖曰京鄕善手之咸集而三面修改無異一新則霎時之間若是改觀尤豈非初意之外若依各陵園例如例修改則其能當日畢役乎卿等董事之勞其在重其事之意不可無示意卿及地方官差使員等竝與校吏員役京鄕工匠等姓名及實役日子別單狀聞萬年堤役處差員以下別單同爲修正以狀啓登聞事下諭亦令內營措辭區別行會
정조 22년 · 강
命東部部隸及里任照律刑配
정조 22년 · 목
漢城府啓言卽接東部令李祉亨牒呈則該府書員洪哲仁符同任掌金福金拾䖝坊民修報成册時漏除二十五戶捧價三兩三錢分食之狀現發直招除名捉上云故嚴棍更覈則一如該部所報部隸之慫慂里任弄奸於坊民出役之時者成一痼弊不可尋常處之洪哲仁及該里任金福金移送秋曹照律刑配該部官不能先事禁戢之失固當論勘而摘發於售奸之初者亦足爲可恕之端請姑分揀俾勸各部隨現隨報之道允之
정조 22년 · 목
初虧丑初初刻三分初虧正東食旣丑正一刻七分食甚丑正三刻生光寅初初刻八分復圓寅正一刻十一分復圓正西計食限內凡十三刻九分食甚宿次月離黃道析木宮八度二十八分爲心宿三度二十七分
정조 22년 · 강
遞差觀象監提調徐浩修
정조 22년 · 목
敎曰雖是謬例不爲言送微稟以致塡日之相左該監首堂遞差
정조 22년 · 목
左諭善尹得善八見如儀僚屬申大羽檢校提學沈煥之隨入講說見講學廳日記
정조 22년 · 강
命上齋生應講者更捧擧案
정조 22년 · 목
因成均館日次殿講時上齋生書啓敎以以上待題下應製而生進之許赴日次講者欲使兼治講製況應講生進之又爲許赴於伊日應製亦出於嘉其兼治則近來上齋生之以應講懸註者數少令泮堂更捧擧案書入
정조 22년 · 목
履翼狀啓以爲謹依兵曹關御製謄書本精刻塡彩後裏以紗籠別定親裨奉陪賚送于鐵原府使吳文常處今月初九日敬揭于褒忠祠印本二件具櫃子監封亦使親禆賚奉上送于兵曹以備乙覽敎以揭板事體至爲嚴重該道臣之使親禆賚送云者殊甚未安道伯推考
정조 22년 · 강
推慶尙監司李亨元仍命咸陽僧天察獄案斯速究竟以聞
정조 22년 · 목
亨元狀啓以爲昨年十二月咸陽僧天察敺打宜寧鄭岳只以至致死之境而該郡守宋煥章受由發行之後兼任沙斤察訪金樂祖初不行檢只以鄭岳只潛入僧舍偸出乾柹及鍮器等物現捉於僧徒脫身逃走之際自墜巖墻之下折脚致斃之意草草報來而報甚疏漏極涉疑怪故居昌縣令金鍒別定査官使之按驗則岳只傷痕極其狼籍天察行兇始爲綻露覆檢官安義縣監朴正圭所報一樣天察依法成獄使之訊推而沙斤察訪全昧殺獄之體重見欺奸鄕之誣告漫漶事實疏略修報使此重獄幾至倖逭該察訪金樂祖爲先罷黜其罪狀令攸司稟處本獄則申飭推官到底盤詰待其歸一登聞計料敎以雖行初檢係是疑獄則事當一邊狀請勿施更爲行檢而行檢之前別出査官爲此非初檢非覆檢之檢者有關後弊道臣推考求疑於必無疑之地斯速究竟俾無一毫疏漏之弊而奸鄕之作奸委折亦必得其眞贓然後具格狀聞事令該曹分付
정조 22년 · 강
召見前平安監司朴宗甲于誠正閣
정조 22년 · 강
命關西所在均廳穀移屬壯勇營條作錢者自今付道臣勿爲預報市直從便擧行
정조 22년 · 목
前平安監司朴宗甲啓言穀作錢之必以詳定爲式者蓋爲參量豐凶無病公私雖以關西一道言之度支所管耗作錢皆以詳定磨勘而均廳穀之移屬壯勇營條時價作錢便成年例列邑市直修報之除每不免累報累退道臣過於操切守令急於承奉比東擬西較多量少必以最高總爲準守令目見市直之不稱意則石子馬貰及米納時各項雜費細細爬刮折價添錄於元數之內甚至懸度來頭市直豫擬時價而民不願納則逐社逐里排比勒定以爲倍補均分之討爲道臣者惟以得高總爲幸燈不免闔眼看過壯營作錢旣以是修報則京各司及營閫諸般穀價一皆準此本道各樣年例作錢總數約不下六七萬石而皆從最高之價鞭扑椎剝於三冬之內財竭民窮怨聲狼籍則輒曰市直高定皆由於預報壯營之故云臣聞本營支放之需不得不有資於詳定外剩數今不敢以一從詳定爲請而自今以後一付道臣勿爲預報市直從便擧行待畢作錢後都數成册上送則預報一疑更無可以執言者各司營閫之穀亦可無夤緣增價之弊矣敎以民弊若此則其所矯捄豈待畢說鄕奏中付之道臣之說好矣依卿所奏爲之此後市直枚報一事革之而如是之後更有勒賣之弊則道臣守令令廟堂隨現草記重勘
정조 22년 · 강
命關西所在壯勇營屯田收穀與作錢時如有民弊則屯監卽其地刑配他宮房衙門營門莊土之在本道者一體嚴飭
정조 22년 · 목
前平安監司朴宗甲啓言頃因安岳前郡守李始源擧條壯勇營屯田畓之在於關西者有弊與否査實啓聞事批下臣於在任時發關各屯所在邑未及馳啓而大抵屯田打作之際該營幹事之輩眩能希功虛張石數土地之所出有限而必欲多其石數故穀品不得不麤及其作錢也又不可低於時價則或授作者使之賣納或分民戶勒捧準直此實屯弊之及於民者也近又於龍川定州甑山肅川等地摘奸打量廣議置屯而第其擬議之處除非各處官屯之謂以陳荒者與舊時堤垌之方就廢壞者則乃是濱江淤泥之地也官屯之謂以陳荒者盜占雖云可痛而互相買賣傳子傳孫則奪之不免招怨堤垌之方就廢壞者水利雖云已絕而如干霑漑尙在堰底則失者足以執言又或以民力所費之地爲民庫所補之資者在彼雖無甚益屬他便懷大慼至於彼邊之江落求之此邊之泥生則所謂淤泥曠土民各按籍而自以爲主一朝屬之京司雖不敢明言顯訟其心固以爲渠輩之衣食碗子京司奪之云矣且傳川營屯之民畓買入尤有弊端土各異主人各異心全坪全垌之一時願賣苟非有不得不賣之端必不如此而所以不得不賣者亦必有使之然者矣出於不得不賣而賣則雖得優直猶稱抑買況其接營屯而有土者皆懷疑慮而以速賣爲幸價之多少有不暇計則其不能皆準時價勢所必至於是而民之有口不可防矣自今以後設屯一款竝令置之民畓買取更勿擧論已設屯處收穀與作錢時一從實狀俾無一毫妨民之弊爲宜矣敎以聞海西之弊使之査問於本道矣所謂屯監輩之必爲衒能初旣虛張石數從而勒授而使之賣納勒分而必捧準直云者前此嚴飭於稟外之意果何在乎聞甚切痛自今秋有一毫近似於如許之弊則屯監卽其地刑配萬一掩置則道帥臣施以違制之律守令當加等嚴處以此嚴飭壯營如此則他宮房衙門營門莊土之在於本道者亦安知無效尤之擧乎一體嚴飭而官屯廢堰之或有勒買處則己買者添給未買處勿買冒耕之類空失者亦爲一一勿侵此後民畓切勿買取而博川事必是鎭將所爲亦令嚴禁此後以此等民弊不卽大則狀聞中則報營小則方便者道帥臣守令亦當均有其罪竝以此意廟堂嚴飭該道道帥臣
정조 22년 · 강
命寧邊府所在兵營屯倉移屬該府後營邑俱利之道令廟堂草記
정조 22년 · 목
前平安監司朴宗甲啓言兵營屯倉在於寧邊城內而斂散之節自兵營差送幕禆營吏奴爲其色庫以其遠於兵營耳目之所不及而該府使又不能任意操切秋捧時斗斛之濫己無可論而或偸出實穀而換色勒分或符同奸民而私自臥還其所爲弊不一其端實爲寧民切骨之冤今春臺啓以各道監兵水營糶糴皆付之本官事蒙允行會臣欲因此會以除寧民之弊發關該營使之依朝令擧行則前兵使任嵂以臺啓之有自備穀云云謂此穀非自備條不卽擧行而因爲遞去矣屯倉穀旣非備局句管則謂非自備穀云者固不免推托而臣取考兵營謄錄則辛丑年暗行御史柳誼辛亥年前府使李書九以此屯倉之弊或請令本官句管或請移屬於本府俱爲廟堂防啓伊時廟堂之靳許應以諸道通同之弊不可猝革也今則諸道營閫自備之穀竝付該邑則事面與前不同而保障募民之地獨受其弊者極爲矜悶事當依他例革罷矣敎以營倉在於屬邑安得不爲弊乎屬之該府甚便而前此營屬沾漑之歧別般周章然後可爲營邑俱利之道令廟堂指一草記
정조 22년 · 강
命祥原郡移邑便否令廟堂更問時道伯稟處
정조 22년 · 목
前平安監司朴宗甲啓言祥原郡邑內水土不好民多病夭數十年來漸就流散今不滿二百戶而此亦皆懷去心屋壞而不修籬敝而不補朝夕寄居所見愁慘邑之西北三十里有地曰內櫓山水回抱井泉淸冽兼以臨江之地生利饒樂臣之到營以後郡民訴請移邑於此不啻累次今春巡審之路邑民千百爲群呼訴馬前察其氣色有似終不可抑令安頓者且聞該倅之言則容入物力自邑中亦不無拮據之道云此旣一邑大同之願而今若不許則一年二年將至於無邑而後已所需財力又不專仰於朝家區劃則不宜一向靳持分付道臣詢問該倅爛商處之似好矣敎以可謂地利人和相合而竝美令廟堂更問時道伯指一稟處
정조 22년 · 강
京畿監司李在學以右諭善李城輔處食物輸送馳啓
정조 22년 · 목
狀啓以爲卽接驪州牧使徐鼎修所報則敦諭承旨來到本州行護軍李城輔調痾所用相當食物傳致之意因傳敎知委故米三石猪肉四斤陳鷄五首卽爲輸送云
정조 22년 · 강
元子行講學子集福軒外軒
정조 22년 · 목
左諭善尹得孚入見如儀僚屬鄭日愌原任直提學李晩秀隨入講說見講學廳日記
정조 22년 · 강
御熙政堂行日次儒生殿講
정조 22년 · 목
具翼善冠袞龍袍陞座試官率應講儒生入庭行禮訖命開講進土李大圭通居首
정조 22년 · 목
承旨李益運啓言殿講事體何等嚴重而誤書講章當該注書所當重勘而本院請推外無他罰何以爲之敎以爲先推考
정조 22년 · 강
命日次儒生殿講時館學掌色不參人幷停擧而其中太學掌色三經中一書突誦後草記學齋任中元在外人勿論
정조 22년 · 목
成均館啓言日次儒生殿講時館學掌色之不爲應講者草記論罰事曾有定式矣今日殿講書啓已下之後西齋掌儀徐鼎輔色掌金敎根中學色掌徐厚輔南學色掌鄭在亨西學色掌李晩淵或稱身病或稱在外終不入來極爲未安請該儒生依定式竝限三年停擧允之敎以士習不古而然太學掌色不可停擧而止三經中一書依治經生例突誦音釋訓詁然後草訖俾踰香橋其中學齋任元在外人勿論
정조 22년 · 강
命考官李晩秀代李義綱爲之
정조 22년 · 목
敎曰後日次次對進定於今日○予曰向者海伯疏中釐弊事果與前海伯有爛商者乎秉模曰未及面確而以時道臣疏觀之則加分條爲一路之痼弊此不可不及時釐正者矣予曰加分之爲海西民弊固如此而前道伯徐邁修蕩債一事又爲本道之一大弊其時故右相大以爲非之至有論勘之請而旣曰民瘼推上朝廷之後則有難恝然故雖爲不許勘處論其大段失着則不可但曰駭然而已溯本而言之不過爲營中支放之補用推移於勅需而放債殖利又以放債之轉爲民弊其所矯捄者更以公貨區劃以貽目下莫大之弊爲除海州一邑之積逋反爲移害於一道之列邑是豈成說乎前前道伯李泰永之所請得加分條旣有餘剩而不爲還錄則以此補入於蕩債之資猶或可也而此亦屬之於營屬輩加料等雜費蓋無論蕩債之當蕩而不蕩不當蕩而蕩之均之爲不善措處而又因蕩債之充償致此無限之弊眞所謂祛弊而生弊矣秉模曰誠如聖敎矣爲道臣者但當奉承朝令以圖釐弊之方而雖絲毫之物豈可更分於民間不念後弊之道乎予曰道臣疏中果以償債條提說耶秉模曰略及前道臣償債條事而似亦不顯言矣予曰似以交承之誼不爲顯言而蕩債一款旣已參入於疏中此是曾所駭然者故有此提敎前道伯不可不勘罪矣秉模曰今當稟處而猶未爛商姑俟後日次更當稟決矣予敎行大護軍鄭民始曰請得條蓋亦幾許耶民始曰聞四萬餘石云而折半爲加分條矣予敎兵曹判書李時秀曰請得加分及償債條卿亦知其委折耶時秀曰臣亦未詳其委折故未知如何爲便否而大抵海西勅庫債事爲積痼之弊不但營下而已迤及列邑至於請得加分因停退而支放不足乃請得而充代後以其餘剩條仍爲加分此專爲營屬沾漑之資矣予曰償債則庚申之限見今不遠姑不必變通而視同勅使一番過行之所費盡除其某樣雜穀名色然後可矯一路之巨弊而此亦得無窒礙於公私乎秉模曰蘇民之弊不爲無助而營屬沾漑之道慮不無難便之端矣予曰旣未詳確則今筵未可稟決其間更爲消詳講究後日登筵稟定也秉模曰臣伏見黃海監司李義駿疏中以鑄字價米事歸咎於閣臣而遣辭之除近於凌轢其中數句語不可但以礙眼言相敬之道固不當如是該道臣一番警責斷不可已而推考則似輕施以罷職之典何如予曰說其弊源之際語或出於噴薄矣自宮僚時予熟知其人而文固欠於精簡故疏語間字句果有如何處而亦何必深責乎大抵事係民瘼予當從之如流言者之言雖或過當而每欲優假矣且內閣以其新設之故而遐土人心視若與他司有別爲弊之端慮或不無道臣之言雖云過矣而亦不可謂無據矣或者云予於閣臣事故爲偏抑予豈於彼此間有多少商量而然哉予又曰海西米價果爲幾何耶民始曰三千三百五十兩矣予敎秉模曰其給代之道卿其某條變通也秉模曰此非無中生有者而凡所給代者無論某處穀雖以金科玉條定爲法制畢竟爲弊則一也予曰各司一年作錢條當爲六七萬石乎秉模曰不知爲幾許數而各司管理穀果爲夥多矣民始曰臣於前箕伯擧條諸件事有區區愚見矣各營門作錢條何限於本道而豈獨壯營之穀以最高總預報爲弊乎且屯監輩衒能希功虛張石數云者亦理無之事打作之穀何必皆以空疑克石徒得石數之多乎至於屯畓勒買之說尤無着落矣念昔先心臣李珥以養兵十萬之事平日多費經綸而末乃以人言未獲遂意以今壯營數千兵蓄養之故而人之爲言如彼如此我國事自古已然推可知矣予曰先正之不能安於朝廷者良以此也凡所創始之初多少人言每每如此主事者但當不爲撓沮隨時善處一心做去則自然弊祛而制美譬如採金者簸沙而金精治玉者石磨而玉溫矣仍敎秉模曰前箕伯所奏事卿其相面時爛漫詳確如有更稟事後日稟處也
정조 22년 · 강
命關西兵營屯倉穀令所在本邑糶糴色落等名色從便輸送於兵營
정조 22년 · 목
右議政李秉模啓言前平安監司朴宗甲所啓兵營屯倉革罷事令廟堂指一單記事命下矣營倉之弊何道不然雖以本道言之如平壤安州營下之倉亦莫不爲弊而若欲盡罷則許多吏校奴屬更無沾漑聊賴之地寧邊屯倉之尙未變通實由於此無已則斂散之節一付之本邑從前營屬所賴之色落等名色從便輸送於兵營恐爲兩便之道請以此分付從之
정조 22년 · 강
命金沇金之純金之白贈職敎旨以崇禎年號書之
정조 22년 · 목
吏曹判書金載瓚啓言頃因湖南儒生等上言故郡守金益福以其一門七節有竝爲贈職之命矣益福季子進士沇丁丑募兵起義從全羅兵使金俊龍戰于光敎山聞講和痛哭歸隱終身不仕及沒以萬曆進士題其墓從子之純同時從征與同出處子敎官之白亦隱居不應辟講明尊周之義遺戒家人祭必用皇朝紀元先正臣宋時烈亟加嗟賞今其後孫援以忠良家一二已例請於贈職敎旨書以崇禎年號曾於全節死節人家贈誥科牌或因子孫陳請或因筵臣提稟間有拔例特施之時今此金沇金之純之白三人之孫無怪其如是爲請而事係重大不敢擅便故敢達矣敎曰大臣之意何如右議政李秉模曰考之已例果多可據矣從之
정조 22년 · 강
命方物白綿紙貢價出給事令戶惠堂考可據前例從長決處
정조 22년 · 목
戶曹判書金華鎭啓言方物白綿紙雖有準八起後更不給價之定式而其後戶惠堂相議筵稟元貢價則依例上下至于今每年給價未當或廢誠以久陳之儲旣無可用前頭所用亦難預料非但爲貢人之失業而然也惠堂謂有定式訖今相持若不及今上下則浮出之失時可悶故敢達矣敎曰惠堂亦陳所見鄭民始曰貢價之各年上下蓋因紙儲之未滿八起然而今年則留儲適過八起矣雖有所用而一年之內盡用此數無是理待明春浮出當無不及之慮且乙卯疊下四起之價則今年雖不受價在貢人初無所失矣故相臣筵稟定式未革罷之前有司之臣勢當遵守定式貢人亦知有定式而必欲百計受價者民習亦甚痛駭矣敎以退考可據前例從長決處
정조 22년 · 강
命都總經歷洪達三軍器正待窠調用
정조 22년 · 목
兵曹判書李時秀啓言都總經歷洪達三武臣殿講連三次居首準職除授事承傳矣兵批準職只有訓鍊正一窠而係是通選之職有難遽擬軍器正待窠調用事請分付東銓從之
정조 22년 · 강
遞承旨李鼎揆以權裕代之前望也
정조 22년 · 강
禮曹以文臣殿講居不人夫宗仁等能誦啓
정조 22년 · 목
該曹啓言專經文武臣殿講居不人各於本司入直待其能誦後草記事命下矣卽接各其司擧案則本曹正郞夫宗仁成均直講高鳴䳽典籍李尙㾾奉常副奉事朴廷儉前佐郞權熀權知承文院副正字李是鍊金銓閔養世中學訓導黃萬齡新及第李錫祜俱爲能誦云矣敎以使之替直
정조 22년 · 강
命京畿還穀以應留條加分依狀請許施
정조 22년 · 목
備局啓言卽見京畿監司李在學狀啓則以爲本道還穀不足狀請加分無歲無之列邑所報今纔齊到而所請之數合爲一萬二千三百石應留條中特許加分事請令廟堂稟旨分付矣謹守分留固是經法而如非民情之不得不然則道臣亦何狀請乎請所請之數特爲準許俾無農糧匱乏之患允之
정조 22년 · 강
考下上齋生應製試券講製入格人施賞有差
정조 22년 · 목
以將之楚遇孟子於石邱說秦楚構兵爲詩賦題擬鄒曹交請假館受業於孟子之門爲箋題試上齋生于泮宮收券以入收券二百七十五張親考訖敎曰日次儒生殿講居首周易通進士李大圭應製居首古詩二下進士柳之和賦三下生員廉隅入直赴會試講之次周易通進士鄭弼東應製之次古詩三下進士金致均賦草三下進士朴鍟各給二分箋居首次上生員鄭錫猷給半分略儒生十二人各給紙一卷
정조 22년 · 강
遞知敦寧尹弘烈
정조 22년 · 강
行諸承旨持公事入侍于熙政堂召見入格儒生及慈山府使李相璜
정조 22년 · 목
左諭善尹得孚入見如儀僚屬申大羽內閣原任直閣南公轍隨入講說見講學廳日記
정조 22년 · 강
命未下直守令當日辭朝
정조 22년 · 강
命持平鄭繼忠疏陳時務六條竝置之
정조 22년 · 목
備局啓言持平鄭繼忠上疏批旨內有令廟堂草記稟處之命矣取見其疏本則其一牟還之弊尤劇於他還以租代牟永爲定式事也牟還事頃已稟處其一災結使各面各里之民成册納官執其都總又使守宰躬自摘奸隨陳隨頉俾免白徵之弊事也災政之附之面里從而覆審似爲要道似有實效而里必有正面必有任然後可以執總而告官則惟此里正也面任也雖曰均是民也因其操縱之權便亦一官吏耳冤濫之弊反恐滋長至於守宰之躬自摘奸隨陳隨頉朝家申飭未當不在於此而諸道道臣亦皆以査陳爲言更觀擧行勤慢而明其黜陟其一逃故充丁勿委面任只責該里代定事也邑代定不如面代定面代定不如里代定前人之論亦皆如此蓋以分數愈少而愈明也第其里之殘盛有時判異量其贏縮挨次代定而後可久無弊而每緣守令之因循反致軍籍之虛擁靑山白雲之說良由此也見今本道各邑或以里代定或以面代定或通一邑代定其規不一其俗已成若欲斷而一之則效未著而民先擾有不可輕議其一各邑契防一竝革罷次第充役勢家農幕亦皆充丁居士輩各別嚴禁卽充軍額事也契防革罷等事惟在營邑行之如何不必致煩朝令其一曉達兵書之人授以軍門兵閫之任文蔭守宰全不知兵書亦使時時披閱俾知軍法事也科第講式科條燦然惟患其不能曉達苟能曉達則不患其不見用文蔭守宰之俾知軍法言果切實而亦非言語勸飭之猝可責效者其一列邑兵器以奴婢貢劃給以爲修繕而考其修補之善不善以爲褒貶事也其一各道水陸軍兵烟戶雜役或爲除減軍裝服色亦爲造給而搜盡閑丁隨得隨補事也軍器修繕之奴貢劃給旣難遍施水陸軍兵之烟役除減道各有例軍裝之互相傳掌自有成規則造給姑非可論閑丁之隨得隨補固是法典則考績惟在殿最竝無可以別爲行會者請置之允之
정조 22년 · 강
右參贊金文淳陳疏引義賜例批
정조 22년 · 목
疏略曰臣伏見前大司諫金翰東疏本則以忠良子孫之銜命赴燕盛加非斥至曰得無內省自疚臣之此行反面屬耳其所指目有若偏着臣身滿心愧惕無地容措然而義理無窮讎嫌各異如臣處地講究有素從前朝議不以爲怪則臣不必與之呶呶而沗厥二字之下語專出詆辱轉益深緊豈容諉之以無足强辨而不思所以自靖之道乎伏願亟降郵罰以謝臺言
정조 22년 · 강
改差高靈縣監金履永以鄭冕綏代之口傳也仍命履永罷職
정조 22년 · 목
吏曹啓言未下直守令當日辭朝事命下而高靈縣監金履永以其母病萬無離捨遠役之望云敎以以念舊之意使之差送矣親病旣如許云改差口傳差代待下批明日下送別兼之職異於他任雖帶外任者上京時則例爲入番而此人除邑之後不知去處若曰有親病則徑出上疏之前又何敢擅離官守乎駭然甚矣罷職
정조 22년 · 강
統制使尹得逵以倭船漂到馳啓
정조 22년 · 목
得逵狀啓以爲本月初六日戌時到付加德假把守將天城萬戶趙德源馳報內加德僉使以軍務面議事往巡營故依例假把守將擧行而本月初五日酉時倭船二隻自洋中漂來于本島故探知次下海前進之除倭船二隻指向于天城境故以曳入安泊之意本堡留鎭將處依例傳令申飭云天城留鎭將梁翰廷馳報內本堡境末串前洋倭小船二隻漂來故止泊守護云馳往問情之意玉浦倭學卞光五處傳令申飭柴水糧饌依例覓給事地方官熊川縣監金益淳處發關分付問情辭緣及越送多大浦形止追後馳啓計料敎以加德將無官長在官之時乎雖因植木所重久爲曠官今又豈敢無端離次以代將報牒致煩登徹乎極爲可駭此後嚴飭之意分付帥臣
정조 22년 · 강
命來二十一日輪對官當次人受點後日次來待
정조 22년 · 목
左諭善尹得孚入見如儀僚屬鄭日煥檢校提學沈煥之隨入講說見講學廳日記
정조 22년 · 강
特蠲北關北靑等七邑海奴冬等責納海錯
정조 22년 · 목
敎曰奴婢亦民也年前遍問諸道各陳內奴寺奴之弊而內奴之弊甚於寺奴諸道之中北關爲甚北關之中南之北靑利城北之端川吉州明川鏡城當寧七邑貢奴爲尤甚貢奴之中海尺又爲尤甚一口一年之所費恰至三十金其椎剝之若責出之艱爲名編海奴之類切肌到骨之弊者久矣雖欲下手於蘇捄特以名色之各有藉重明知其侵徵之百倍應納而營邑之臣初不敢議及弊豈有不可改之弊善改之則斯已矣朝家之於小民視均赤子何厚何薄而平民之弊猶且隨聞隨捄惟於此輩每諉之無奈而置之者予甚歉然且況北關是興王之地也朝家之俯庇此輩之仰戴且果如何也就宣頭案細考屢百年報事之來歷寧忽於極水火措袵席熙熙然樂其生之方乎所謂海錯之四等應納有百其歧不一其科觀於該道册子之修啓者益知其所不知旣知之其可任他乎多少釐弊條件當令廟堂依筵敎逐一知委而擧其大者莫右於蠲給四等中責納最多之冬等在海奴庶或爲一分息肩之道右項七邑冬等之出於海奴者竝行蠲免外此又有抹下處亦爲勿捧此擧豈直爲此輩也所以推豐沛之思曁漆沮之貢也著金石不易之典示宮府一體之義如是釐弊如是宣綸內而宮差司屬外而道臣邑倅皆各貼壁恪遵俾有永久實效
정조 22년 · 강
召見有司堂上李時秀趙鎭寬于重熙堂
정조 22년 · 강
命十一月十二月誕日關北七邑海奴冬等所納海錯預於秋等收捧時一體捧置臨期封進
정조 22년 · 목
有司堂上李時秀趙鎭寬啓言今此北道七邑海尺奴冬等所納特蠲之命不但爲減其所貢實出於收捧之際宮屬輩留連誅求之弊則十一月十二月誕日所納亦是冬三朔內所捧者宮屬輩往來留連弊必如前若於秋等收捧時預使之一體捧置臨期封進則似爲便宜矣從之
정조 22년 · 강
命永興本宮祭享所用魚物以海奴秋等所納物種依原數賚送
정조 22년 · 목
有司堂上李時秀等啓言永興本宮躋享後祭享所用魚物以進上物種自咸興本宮賚送事曾有定式矣冬等旣已蠲減則當以秋等物種依此數賚送請以此分付道臣使之知委別差從之
정조 22년 · 강
命明川昆布巖分半定界北屬北兵營南屬咸興本宮
정조 22년 · 목
有司堂上李時秀等啓言道啓中所陳明川毘布巖事依下敎問于大臣則以爲昆布巖元是咸興本宮折受之地載在儀式而中間移屬北兵營在兵營需用別無大段關緊在本宮則足可爲一分補用之道依道啓所請分半定界北則仍屬北兵營南則劃屬本宮似爲合宜矣從之
정조 22년 · 강
命關北七邑海奴冬等所納蠲減條件自本司後錄行會仍令道臣知委於別差及七邑守令使各揭板遵守布諭於海民等處
정조 22년 · 목
有司堂上李時秀等啓言進上物種祭享所用旣皆蠲減則外而別差以下內而別座以下吏房奴婢等各樣雜費亦當一竝除減至於今番道臣所上册子中新加現名色旣係儀式之外又非別差所知則尤當嚴禁而痛革蠲減條件自本司後錄行會仍令道臣一一知委於別差及七邑守令使各揭板以爲恪勤遵守之地亦以軫恤德意蠲減物種詳細知委於海民等處後擧行形止物種數爻消詳條列登聞從之
정조 22년 · 강
命關北七邑海奴冬等京上納時從馬價仍置
정조 22년 · 목
有司堂上李時秀等啓言北道七邑海尺奴冬等所納一竝蠲減實是曠絕之惠澤京上納旣無所納則當等從馬價三十餘石勿爲上下之意請分付敎以十一月十二月旣有誕日進上必當有從人馬貰且聞此條爲宮屬沾漑之端云仍置亦有所據以此分付
정조 22년 · 강
宣傳官李甲會以英陵寧陵局內松木拾蟲形止馳啓
정조 22년 · 목
甲會狀啓以爲臣於本月十五日以英陵寧陵局內諸處松木拾蟲次敬奉聖敎當日馳發十六日來到蟲蝕之患果然熾盛先自主峰兩陵界爲始招軍拾捕而英陵所屬元軍七十名奉足一百四十名其外老弱六十名合二百七十名內各九十名分三日折定寧陵所屬元軍七十名奉足一百四十名其外老弱三十名合二百四十名內各八十名分三日折定姑先赴役而太不足焉勢將立募軍本州牧使徐鼎修已爲上京故未及面傳下敎待其下來謹依下敎擧行計料始役形止馳啓敎以豈必待地方官乎旣聽下敎卽當擧行何敢遲滯乎此意嚴飭回諭
정조 22년 · 강
改差高靈縣監鄭冕綏以朴宗敬代之口傳也
정조 22년 · 목
吏曹啓言新除授高靈縣監鄭冕綏有衆所共知實故不得辭朝云請改差其代口傳差出允之敎以前職仍任待下批依初下敎卽令辭朝
정조 22년 · 강
命全羅監司李得臣推考興陽前縣監閔亨默令該府拿問捧口招以聞
정조 22년 · 목
該監司狀啓以爲卽接興陽縣監林漢浩牒呈內本縣九味里居良人李一順等十六名去年十二月同騎一船逢載屯稅租向往統營猝遇風浪船隻傾覆將不免渰溺爲本縣丑頭里居文五采極力極出賴以得活云文五采冒犯風濤極活人命至於十六名之多誠爲可尙而歲前極活今始報來雖涉稽滯不可因此掩置請文五采褒賞令該曹考例稟處敎以人命至重事係極活之可合褒賞前此申飭何如則名以守土之官不識境內之事歲前之事至今掩置若非新倅之出自經幄本事自歸於勿論如許守令將焉用之道臣之視若尋常無所皀白極甚未妥該道臣推考該縣前縣監閔亨默爲先令該府拿問捧口招以聞極活人文五采自本曹賞加口傳下批今日內下送
정조 22년 · 강
遞判敦寧李敏輔
정조 22년 · 목
以備邊司坐起進不進單子敎以北關奴貢事此亦民事大臣曾經道伯次對進定使之來會
정조 22년 · 강
諭萬年堤役經紀設始之意
정조 22년 · 목
予曰今番華城萬年堤役可謂不費一民之力而斯速告完誠大幸矣園寢水口貯此萬年堤水甚好甚古園底民畓亦以此蒙利尤萬萬多幸與華城長安門外開萬石渠築如意垌設大有屯一般意思而萬石築垌設屯時民皆掉頭不肯爲屢勤勸飭仍下內帑錢數萬金決意爲之到今民人反以作者之不能遍及然之小民之至愚有如此然至神者亦小民也後當知予若心惟此萬年堤役亦然又下近萬金一一雇人而假令一日給雇價使之只準半日半價而使用其間幾十日予幾髮白此關於所重又係民事予所以自不知筋力之爲勞矣右議政李秉模曰凡所華城之役經始有年不少煩民之役而功役自底順成臣實欽仰之不暇而以聖念之過勤爲區區仰慮矣臣當陪駕遍見於華城萬年堤與萬石渠工力則少入而大爲小民蒙利之地矣予曰予以務本之意有此經紀而民不可與謀始可與樂成今旣設施之後民皆力穡而樂業則豈不好矣而然或慮懶農者有之矣